# Αρσενικό και παλιά δαντέλα (ταινία)

| *Αρσενικό και παλιά δαντέλα* *Arsenic and Old Lace* |
| --- |
| Κινηματογραφική αφίσα |
| Σκηνοθεσία | Φρανκ Κάπρα |
| Παραγωγή | Φρανκ Κάπρα Τζακ Γουόρνερ |
| Σενάριο | Τζούλιους Τ. Έπσταϊν Φίλιπ Τ. Έπσταϊν Τζόζεφ Κέσερλινγκ (Θεατρικό) |
| Βασισμένο σε | Arsenic and Old Lace και Lavender and Old Lace |
| Πρωταγωνιστές | Κάρι Γκραντ Πρισίλα Λέιν Ρέιμοντ Μάσεϊ Τζόζεφιν Χαλ Τζέσικα Αντέρ Πίτερ Λόρε |
| Μουσική | Μαξ Στάινερ |
| Φωτογραφία | Σολ Πολίτο |
| Μοντάζ | Ντανιέλ Μάντελ |
| Εταιρεία παραγωγής | Warner Bros. |
| Διανομή | Warner Bros. και Netflix |
| Πρώτη προβολή |  23/9 /1944 |
| Κυκλοφορία | 1944 |
| Διάρκεια | 118 λεπτά |
| Προέλευση | Ηνωμένες Πολιτείες Αμερικής |
| Γλώσσα | Αγγλικά και Γερμανικά |
| Προϋπολογισμός | 1.164.000 δολάριο ΗΠΑ |
| Ακαθάριστα έσοδα | 4.784.000 δολάριο ΗΠΑ και 2.836.000 δολάριο ΗΠΑ |
|  Σχετικά πολυμέσα |
| δεδομένα () |

Το τρέιλερ της ταινίας
Το Αρσενικό και παλιά δαντέλα (αγγλ.: *Arsenic and Old Lace*) είναι Αμερικανική μαύρη κωμωδία παραγωγής 1944 σε σκηνοθεσία Φρανκ Κάπρα. Η ταινία βασίζεται στο θεατρικό του Τζόζεφ Κέζερλινγκ, το οποίο διασκεύασαν οι Τζούλιους Τ. Έπσταϊν και Φίλιπ Τ. Έπσταϊν. Πρωταγωνιστούν οι Κάρι Γκραντ και Πρισίλα Λέιν που πλαισιώνονται από τους Ρέιμοντ Μάσεϊ, Τζόζεφιν Χαλ, Τζέσικα Αντέρ, Τζακ Κάρσον, Έντουαρντ Έβερετ Χόρτον και Πίτερ Λόρε.

## Υπόθεση

Το 1941, σε ένα μικρό σπίτι δίπλα από το νεκροταφείο του Μπρούκλιν κατοικούν δυο ευγενικές και αξιαγάπητες ηλικιωμένες κυρίες η Άμπι (Τζόζεφιν Χαλ) και η Μάρθα Μπρούστερ (Τζιν Αντέρ), οι οποίες έχουν την κακιά συνήθεια να σκοτώνουν ηλικιωμένους και μοναχικούς ανθρώπους. Οι ηλικιωμένες αυτές κυρίες που θεωρούν ότι ποιούν φιλανθρωπικό έργο έχουν ως συνένοχό τους τον ανιψιό τους Τέντι (Τζον Αλεξάντερ), ο οποίος τους πηγαίνει στο κελάρι και τους θάβει. Κάποια στιγμή στο σπίτι αυτό καταφθάνει ο άλλος τους ανιψιός Μόρτιμερ Μπρούστερ (Κάρι Γκραντ), δημοσιογράφος και κριτικός ο οποίος, παρά το γεγονός ότι δήλωνε ορκισμένος εργένης, γνώρισε τον έρωτα στο πρόσωπο της Ιλέιν Χάρπερ (Πρισίλα Λέιν), την οποία σκοπεύει να παντρευτεί. Ο Μόρτιμερ σοκάρεται όταν ανακαλύπτει ένα πτώμα στο μπαούλο δίπλα από το παράθυρο. Παράλληλα στο σπίτι των δυο γυναικών επιστρέφει και ο τρίτος τους ανιψιός, ο Τζόναθαν (Ρέιμοντ Μάσεϊ), ένας εγκληματίας που αφαιρεί το πρόσωπο των θυμάτων του για να το αλλάξει με το δικό του. Μετά την τελευταία του επέμβαση, ο Τζόναθαν μοιάζει με τον Μπόρις Καρλόφ. Μια σειρά από κωμικοτραγικά επεισόδια λαμβάνουν χώρα σ' εκείνο το σπίτι, με τον Μόρτιμερ να προσπαθεί να λογικέψει τις θείες του και να προσπαθεί να ζήσει λίγες ήρεμες στιγμές πλάι στο μοναδικό λογικό άτομο που βρίσκεται δίπλα του, την Ιλέιν.

## Πληροφορίες παραγωγής

Η διασκευή του θεατρικού για τη μεγάλη οθόνη έγινε από τους αδελφούς Έπσταϊν (σεναριογράφους επίσης της ταινίας *Καζαμπλάνκα (Casablanca)*) και τα γυρίσματα πραγματοποιήθηκαν το 1941, αλλά η Warner Bros. πάγωσε την προβολή της ταινίας μέχρι και το 1944, χρονιά κατά την οποία το θεατρικό σταμάτησε να παίζεται στο Μπρόντγουεϊ (μετά από 1.440 παραστάσεις).

Ο ρόλος του Μόρτιμερ Μπρούστερ επρόκειτο αρχικά να ερμηνευτεί από τον Μπομπ Χόουπ, αλλά η εταιρία Paramount Pictures, αρνήθηκε να τον δανείσει στη Warner Bros. Στη συνέχεια ο Κάπρα προσέγγισε τους Τζακ Μπένι και Ρόναλντ Ρήγκαν κι έπειτα πληροφορήθηκε ότι ο Κάρι Γκραντ ενδιαφερόταν για τον ρόλο. Χρόνια αργότερα, ο Γκραντ δήλωσε ότι το *Αρσενικό και παλιά δαντέλα* ήταν η λιγότερο αγαπημένη ταινία από όλες όσες γύρισε, καθώς δεν έμεινε ικανοποιημένος από την ερμηνεία του. Παρ' όλα αυτά η αμοιβή του από τη συμμετοχή του σ' αυτήν ήταν 100.000 δολάρια τα οποία τα δώρισε για συμπαράσταση στις οικογένειες των θυμάτων του Β' Παγκοσμίου Πολέμου. Ο Μπόρις Καρλόφ είχε ερμηνεύσει το ρόλο του Τζόναθαν "που μοιάζει με τον Καρλόφ" στο θέατρο, ενώ στην ταινία ο ρόλος δόθηκε στον Ρέιμοντ Μάσεϊ, εφόσον ο Κάρλοφ δεν ήταν διαθέσιμος. Οι Τζόζεφιν Χαλ, η Τζιν Αντέρ και ο Τζον Αλεξάντερ, επανέλαβαν τους ρόλους που είχαν ερμηνεύσει στο θέατρο. Οι Χαλ και Αντέρ, πήραν άδεια 8 εβδομάδων από το θεατρικό, αλλά ο Κάρλοφ δεν μπόρεσε να πάρει άδεια για να συμμετάσχει στην ταινία εφόσον ήταν το αστέρι της παράστασης και πόλος έλξης του κοινού. Η Αντέρ είχε περιποιηθεί τον Κάρι Γκραντ, μετά από ατύχημα σε νούμερο του βοντβίλ 20 χρόνια πριν και είχαν παραμείνει φίλοι από τότε. Η ταινία γυρίστηκε με προϋπολογισμό 2 εκατομμυρίων δολαρίων.

Το θεατρικό του πασιφιστή Κέσερλινγκ, γράφτηκε κάτω από το αντιπολεμικό κλίμα που επικρατούσε στις Η.Π.Α. στα τέλη της δεκαετίας του '30 και αποτελεί αλληγορία πάνω στο βαμμένο μ' αίμα παρελθόν της ιστορίας των Η.Π.Α. πράγμα που μπορεί να γίνει αντιληπτό σε ένα από τα εγκλήματα του Τζόναθαν.

## Παραπομπές

## Εξωτερικοί σύνδεσμοι

* Αρσενικό και παλιά δαντέλα στην IMDb (Αγγλικά)

* Αρσενικό και παλιά δαντέλα στη Cinémathèque Française (Γαλλικά)

* Αρσενικό και παλιά δαντέλα στο MyMovies.it (Ιταλικά)

* Αρσενικό και παλιά δαντέλα στο AllMovie (Αγγλικά)

* Αρσενικό και παλιά δαντέλα στο Rotten Tomatoes (Αγγλικά)

* Αρσενικό και παλιά δαντέλα στο Box Office Mojo (Αγγλικά)

* Αρσενικό και παλιά δαντέλα στο TCMDB (Αγγλικά)

* Αρσενικό και παλιά δαντέλα στο AlloCine (Γαλλικά)